Musa Yusuph Mahenge (amezaliwa Manzese, Dar es Salaam, 30 Disemba 1986) ni mwigizaji, mwongozaji na mwandishi wa muswada wa filamu kutoka nchini Tanzania. Anafahamika zaidi kwa uhusika wake wa Kitale ambao hucheza kama mraibu wa dawa za kulevya (teja) na Mkude Simba kupitia vitangazo vidogo vya EFM Radio. Mbali na uigizaji, Kitale ni mwimbaji wa muziki wa kizazi kipya (Bongo Flava). Mwaka wa 2010, alitoa Hili Dude Noma akimshirikisha Corner na Midezoo, Mbuzi Kagoma Kwenda (2012), wa Canaltop akimshirikisha Mkude na Sharo Milionea, Nawaektia (2014) akimshirikisha Midezoo, Mithuni Chakraboty (2019). Alianza kufahamika katika kundi la Kaole Sanaa Group kabla ya kuhamia rasmi Fukuto Arts Group la Tuesday Kihangala kati ya 2002/2003. Kwa Kihangala alifanya Rangi ya Chungwa (2003), Jumba la Dhahabu na Ua Jekundu. Baadaye akatengeneza filamu zake mwenyewe ikiwa ni pamoja na Mbwembwe, Kubwa Jinga, Porojo, Bad Night na More Than a Lion. Mkude alizaliwa na baba na mama wote Walugulu. Alisoma katika shule ya msingi Manzese Uzuri, Dar es Salaam na kuhitimu 2001.